Her kjører han buss mens han leser på mobilen
Tidligere denne uken skapte videoen av en bussjåfør som kjører en buss på E18 med én mobil i hver hånd sterke reaksjoner. Mye tyder på at hendelsen ikke er unik. Videoen over viser en bussjåfør som har mobilen i den ene hånden mens han styrer bussen med den andre. Mens han kjører titter han med jevne mellomrom ned på telefonen han har i hånden. Passasjeren som filmet episoden sier at bussfjøren tok opp mobilen flere ganger under turen, og at det var derfor han begynte å filme. - Jeg så at bussjåføren tastet på telefonen. Det er ikke noe hyggelig når man sitter på bussen. Det er ikke første gang jeg ser det, sier passasjeren, som vil være anonym, til VG.Opptaket er gjort ved lunsjtider i området mellom Storo og Grünerløkka i Oslo i februar. Ifølge passasjeren kjørte sjåføren i et rolig tempo, men han måtte navigere bussen i tidvis trange gater og med motgående trafikk. Bussen skal ha vært halvfull. Selskapet Unibuss eier ifølge Ruter bussene som utfører transporten på strekningen. Ruter sier at de ikke har arbeidsgiveransvar for bussjåførene. - Men vi har nulltoleranse på bruk av mobil når man kjører buss. Man må følge lover og regler som gjelder. Når vi får slike meldinger tar vi det videre med operatørselskapet som har ruten, Gro Tvedt Andersen. Også administrerende direktør Øystein Svendsen i Unibuss ser meget alvorlig på saken. - Jeg har fått avspilt en video som viser en bussjåfør som fører en buss samtidig som det ser ut som han fikler med mobilen. Dette er ikke i tråd med våre regler og rutiner. Dette er en sak vi vil ta opp med vedkommende bussjåfør, så det blir en personalsak av det. Vi vil også innskjerpe dette, ved å minne våre dyktige sjåfører om at det ikke er tillat å bruke mobiltelefon under kjøring fordi dette kan sette sikkerheten i fare. Vi ønsker ikke at våre sjåfører skal sette sikkerheten i fare. Våre kunder skal føle seg sikker når de kjører med oss, sier Svendsen til VG.I fjor høst skrev VG om at bruken av mobil i trafikken er tidoblet siden 2004, og at bruk av smarttelefon fra førersetet er mer vanlig enn før: Hver fjerde nordmann sier de har vært i farlige situasjoner i trafikken på grunn av ulovlig mobilbruk. UP-sjef Runar Karlsen kalte mobilbruken for livsfarlig da VG viste ham videoen av mobilsjongleringen tidligere denne uken. Dagens forskrifter krever at mobiltelefonen skal være plassert i en fastmontert holder. Fra 2. mai blir det forbudt å sende SMS eller surfe - selv fra en fastmontert mobil. Standardboten for mobilbruk i trafikken er 1300 kroner, men kan stige til 15.000 dersom man har skapt en risikosituasjon.
Samtidig som han kjører en passasjerbuss gjennom Oslo, tar bussjåføren mobilen opp av lommen og styrer bussen med bare én hånd.